Борис Младенов-Young
Малка кукличке, с бледи страни…

chitanka.info

на Д.

Малка кукличке с бледи страни,

спри да плачеш и рониш сълзи!

Усмихни се! Така… А сега

дай ми своята крехка ръка!

Свий пръстенцата в стегнат юмрук!

Ще те бодна за миг ето тук.

Дребно нещо… но храбра бъди!

Тази болка спокойно срещни!

След минутка ще дойде сънят

и ще тръгнеш по звездния път,

цяла в бяло, с венец от цветя —

най-красивата булка в света.

С този сън свършват всички беди —

аз го зная, не знаеш го ти.

Болна кукличке, спи, не плачи!

Вместо теб аз ще роня сълзи!!!

София — 1986 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.